A Tanács 411/2004/EK rendelete

(2004. február 26.)

a Közösség és harmadik országok közötti légiközlekedéssel összefüggésben a 3975/87/EKG rendelet hatályon kívül helyezéséről, valamint a 3976/87/EKG és a 1/2003/EK rendelet módosításáról

(EGT vonatkozású szöveg)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 83. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel:

(1) A Közösség és harmadik országok közötti légiközlekedésre nem alkalmazható sem a légiközlekedési ágazat vállalkozásaira vonatkozó versenyszabályok alkalmazásával kapcsolatos eljárás megállapításáról szóló, 1987. december 14-i, 3975/87/EGK tanácsi rendelet, [3] sem az 1/2003/EK rendelet.

(2) A Bizottság ezért a Szerződés 81. és 82. cikkének a Közösség és harmadik országok közötti légiközlekedéssel összefüggésben történő megsértése esetére nem rendelkezik olyan vizsgálati és végrehajtási hatáskörrel, mint amilyennel a Közösségen belüli légiközlekedésre vonatkozóan. Különösen hiányoznak a Bizottságnak a tényfeltáráshoz szükséges eszközei, és az intézkedések meghozatalához szükséges hatáskörei, amelyek nélkülözhetetlenek a jogsértések megszüntetéséhez, és a bizonyított jogsértések szankcionálásához. Ezen kívül, az 1/2003/EK rendelet által a tagállamok nemzeti bíróságaira és versenyhatóságaira ruházott különleges jogok, hatáskörök és kötelezettségek nem alkalmazhatók a Közösség és a harmadik országok közötti légiközlekedésre; ugyanez áll a Bizottság és a tagállamok versenyhatóságai közötti együttműködésnek az 1/2003/EK rendeletben előírt mechanizmusára.

(3) A Közösség és a harmadik országok közötti légiközlekedésben folytatott versenyellenes gyakorlatok a tagállamok közötti kereskedelmet is befolyásolhatják. Mivel a 1/2003/EK rendeletben előírt mechanizmusok, amelyek feladata a Szerződés 81. és 82. cikkében foglalt versenyszabályok végrehajtása, ugyanúgy alkalmasak a versenyszabályoknak a Közösség és harmadik országok közötti légiközlekedésre való alkalmazására, annak a rendeletnek a hatályát megfelelően ki kell terjeszteni.

(4) Amikor a Szerződés 81. és 82. cikkét az 1/2003/EK rendelet alapján eljárások során és a Bíróság joggyakorlatával összhangban alkalmazzák, megfelelő módon tekintetbe kell venni az egyrészről a tagállamok és/vagy az Európai Közösség, másrészről a harmadik országok között létrejött légi szolgáltatási megállapodásokat, különösen az érintett légiközlekedési piac versenyhelyzetének értékelése esetén. Azonban, ez a rendelet nem érinti a tagállamoknak a Szerződésen alapuló, ilyen megállapodások megkötésével és alkalmazásával kapcsolatos jogait és kötelezettségeit.

(5) A 3975/87/EKG rendelet 2. cikke kifejezetten deklaratív, és ezért azt hatályon kívül kell helyezni. A 6. cikk (3) bekezdését kivéve, amelyet a Szerződés 81. cikkének (3) bekezdése szerint elfogadott határozatokra továbbra is alkalmazni kell az 1/2003/EK rendelet alkalmazásának megkezdése előtt, és amíg e határozatok le nem járnak, a 3975/87/EKG rendelet semmilyen további célt nem szolgál, mivel az 1/2003/EK rendelet annak legtöbb rendelkezését hatályon kívül helyezi, és ezért azt hatályon kívül kell helyezni.

(6) Ugyanezen okból a Szerződés 81. cikke (3) bekezdésének a légiközlekedési ágazaton belüli megállapodások és összehangolt magatartások egyes csoportjaira történő alkalmazásáról szóló, 1987. december 14-i 3976/87/EGK tanácsi rendeletet [4] megfelelően módosítani kell. E rendelet, amely a Bizottságot felhatalmazza, hogy rendeleti úton kinyilvánítsa, hogy a 81. cikk (1) bekezdésének rendelkezései nem alkalmazhatók a vállalkozások közötti megállapodások, a vállalkozások társulásai által hozott döntések és összehangolt magatartások meghatározott körére, jelenleg kifejezetten a közösségi repülőterek közötti légiközlekedésre korlátozódik.

(7) A Bizottságot fel kell hatalmazni, hogy csoportmentességet biztosítson a légiközlekedési ágazatban a Közösség és harmadik országok közötti, csakúgy, mint a Közösségen belüli forgalom tekintetében. Ennek megfelelően, a 3976/87/EGK rendelet alkalmazási körét bővíteni kell a közösségi repülőterek közötti légiközlekedésre való korlátozás megszüntetésével.

(8) Ezért a 3975/87/EKG rendeletet hatályon kívül kell helyezni, és a 3976/87/EGK és az 1/2003/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 3975/87/EKG rendelet - a 6. cikk (3) bekezdése kivételével - hatályát veszti; a 6. cikk (3) bekezdését a Szerződés 81. cikkének (3) bekezdése szerint elfogadott határozatokra továbbra is alkalmazni kell az 1/2003/EK rendelet alkalmazásának megkezdése előtt, és amíg e határozatok le nem járnak.

2. cikk

A 3976/87/EGK rendelet 1. cikkében a "közösségi repülőterek közötti" szavakat el kell hagyni.

3. cikk

Az 1/2003/EK rendelet 32. cikkének c) pontját el kell hagyni.

4. cikk

E rendelet az Európai Unió Hivatalos Lapjában való kihirdetését követő harmadik napon lép hatályba.

E rendeletet 2004. május 1-jétől kell alkalmazni.

E rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. február 26-án.

a Tanács részéről

az elnök

N. Dempsey

[1] 2003. február 24-i javaslat.

[2] 2003. szeptember 23-i vélemény (a Hivatalos Lapban még nem tették közzé).

[3] HL L 374., 1987.12.31., 1. o. A legutóbb az 1/2003/EK rendelettel (HL L 1., 2003.1.4., 1. o.) módosított rendelet.

[4] HL L 374., 1987.12.31., 9. o. A legutóbb az 1/2003/EK rendelettel módosított rendelet.

--------------------------------------------------